
Endring av U-vetts rolle, funksjon og organisatoriske tilknytning

Innledning

I sak S 04-03 Framtidig organisasjons-, styrings- og ledelsesstruktur ved Universitetet i Tromsø vedtok universitetsstyret blant annet at styret ”i de nærmeste årene særlig [skal] vurdere endringer i dagens fakultets- og instituttstruktur, samt organisering av enheter under styret”. Det vises også til sak S 46-04 Oppfølging av forslag til ny lov om universiteter og høgskoler (Ot.prp. nr 79 (2003-2004)) om blant annet en gjennomgang av organisasjonsstrukturen ved Universitetet.

I forbindelse med en gjennomgang av enheter under styret og organiseringen av Sentraladministrasjonen, vil universitetsdirektøren i dette saksfremlegget foreslå å endre U-vetts funksjon og profil, samt organisatoriske tilknytning. Universitetsdirektøren vil foreslå at U-vett, fra å være en enhet under universitetsstyret, organiseres som en enhet i Sentraladministrasjonen. 

U-vett spiller en viktig rolle for Universitetet innenfor områdene etter- og videreutdanning, samfunns- og næringslivskontakt og utvikling av studiekvaliteten. U-vett fungerer som en nettverksbygger mellom samfunnets behov og fagmiljøenes kompetanse. Videre har U-vett oppgaver knyttet til utvikling og koordinering av ulike studietilbud som fleksibel videreutdanning. I tillegg arbeider U-vett med bruk av IKT i ordinær og fleksibel utdanning. Mer om U-vetts rolle og funksjon følger nedenfor.

Det er universitetsstyret som fastsetter den interne organiseringen ved Universitetet, jf. universitets- og høgskoleloven § 4 nr 4.

I begynnelsen av august sendte universitetsdirektøren et høringsbrev til alle enhetene ved Universitetet der forslaget om endring av U-vetts rolle, funksjon og organisatoriske tilknytning ble gjennomgått (vedlegg 1). Høringsuttalelsene er vedlagt saksfremlegget (se vedleggene 2 – 10). Det er også gjennomført drøftinger med tjenestemannsorganisasjonene om en endret organisatorisk tilknytning, jf. Hovedavtalen § 12. 

Et historisk tilbakeblikk

I 1992 oppnevnte universitetsstyret et utvalg for å vurdere opprettelsen av et ”kompetansesenter for undervisning” ved Universitetet, herunder organiseringen av etter- og videreutdanningsvirksomheten. Utgangspunktet for arbeidet var erkjennelsen av at Universitetet burde være den viktigste kompetanseinstitusjonen i landsdelen, og at et viktig verktøy for kompetanseoverføring mellom Universitetet og arbeids- og næringslivet ved siden av de ordinære studietilbudene lå innenfor etter- og videreutdanningstilbud. 

Utvalget konkluderte med at Universitetet ikke ivaretok behovene for kompetanseoverføring godt nok slik Universitetet var organisert på dette tidspunktet. Det var også vanskelig for arbeids- og næringslivet å vite hvor det skulle henvende seg når arbeidet med etter- og videreutdanningen var lite koordinert internt ved Universitetet. Det ble også registrert en økt etterspørsel etter etter- og videreutdanningstilbud fra næringslivet i Nord-Norge. Det var derfor behov for en egen enhet ved Universitetet med et eksplisitt ansvar for etter- og videreutdanningen. I arbeids- og samfunnslivet ble betydningen av livslang læring i økende grad vektlagt. Etterspørselen etter relevante, mer ”skreddersydde” utdanningstilbud ble derfor vurdert å øke. 

Utvalget foreslo å opprette en enhet som skulle ha som overordnet oppgave å løse fellesoppgaver knyttet til kompetanseoverføring mellom Universitetet og arbeids- og næringslivet i landsdelen. Enheten skulle fungere som en brobygger mellom fagenhetene på Universitetet og samarbeide med fagområdene om å utarbeide kursopplegg i samsvar med etterspørselen i arbeids- og næringsliv i landsdelen.

For å få til en målrettet og sterk satsing på etter- og videreutdanning opprettet universitetsstyret i 1994 Universitetets kompetansesenter (UNIKOM). Dagens PLP var også en del av enheten. Dermed inngikk både en administrativ enhet og en faglig enhet i samme avdeling. Dette ble begrunnet med at det burde være nærhet mellom etter- og videreutdanningstilbudene og den praktisk-pedagogiske kompetansen på Universitetet. Lærerutdanningen hadde nær kontakt med skoleverket. Dette ville være en styrke for UNIKOM siden etter- og videreutdanning måtte ta utgangspunkt i den praktiske pedagogikken.

I 1999 ble spørsmålet om organiseringen av Universitetets etter- og videreutdanningsvirksomhet tatt opp på nytt. Bakgrunnen for dette var endrede forutsetninger i forhold til gjeldende organisering. Etter- og videreutdanning var blitt et viktig satsingsfelt for Universitetet, og det var ikke lenger naturlig å ha en administrative koordinerende enhet som skulle arbeid for hele Universitetet organisert sammen med en faglig enhet. Dette skapte også problemer internt ved UNIKOM, og mellom UNIKOM og fagmiljøene ved Universitetet. 

Behovet for en samordning og effektivisering av administrative og faglige støttefunksjoner tilsa en etablering av en egen administrativ/koordinerende enhet for etter- og videreutdanning.

Universitetsstyret vedtok en deling av UNIKOM fra 1. august 2000. Etter- og videreutdanningsvirksomheten og lærerutdanningen ble organisert som to selvstendige enheter direkte under universitetsstyret. Det nye U-vett skulle ivareta profilerings- og nettverksarbeidet. Med en slik enhet kunne Universitetet igjen fremstå med en felles profil utad og som en tydeligere aktør innenfor etter- og videreutdanningsmarkedet. U-vett skulle være en koordinerende og initierende enhet som ikke skulle overstyre fagmiljøene og deres innsats innenfor etter- og videreutdanning.

Hovedoppgavene for U-vett ble konkretisert slik:

· Kompetanse- og ressurssenter innen organisering og tilrettelegging av fleksible studier og etter- og videreutdanning

· Nettverksbygging mot samfunns- og næringsliv

· Koordinator for aktiviteten innad ved Universitetet 

I sak S 54-03 Kvalitetsreformen – etablering av gruppe for utvikling av kvalitet i utdanningen ved Universitetet i Tromsø ble dessuten U-vett tillagt utviklings- og veiledningsansvar for bruk av IKT i ordinær og fleksibel utdanning.

Begrunnelse for forslaget om endring

I høringsbrevet angis følgende hovedgrunner til forslaget om endring av U-vetts rolle, funksjon og organisatoriske tilknytning:

Den faglige og organisasjonsstrategiske begrunnelsen

U-vett har en oppgave som nettverksbygger ved at enheten er en ”portner”, eller kobler, mellom samfunnets behov og fagmiljøenes kompetanse. Denne oppgaven kan igjen todeles: eksternt og internt nettverksarbeid. 

U-vett har over tid utviklet et omfattende nettverk, først og fremst i landsdelen, men også nasjonalt gjennom kontakt med en rekke statlige, kommunale og private virksomheter. Det eksterne nettverksarbeidet har ført til at U-vett, etter universitetsdirektørens vurdering, profilerer Universitetet i Tromsø som kompetanseaktør på en svært tilfredstillende måte. 

Den interne portner- og nettverksfunksjonen kan grovt sett todeles. Dels handler det om å formidle kontakt/forespørre fagmiljøene om samarbeid/deltakelse i videreutdanninger, og dels handler det om å bistå fagmiljøene i strategisk tenkning om den fleksible utdanningens rolle og plass i eget fagmiljø. Det har alltid vært Universitetets hovedlinje at den fleksible utdanningsvirksomheten skal være forankret i fagmiljøene, og at den faglige aktiviteten må foregå der. Fleksibel utdanning bør i størst mulig grad fremstå som et supplement til og styrking av fagmiljø og faglig utvikling. Foruten økt studentrekruttering har U-vett bidratt med både stillinger og ressurser til flere fagmiljø, for eksempel Institutt for statsvitenskap, Institutt for sosiologi, Institutt for pedagogikk og Institutt for planlegging og lokalsamfunnsforskning. Forholdet mellom U-vett og enkelte av fagmiljøene har likevel ikke vært ukomplisert. U-vett har i noen tilfeller blitt oppfattet som en konkurrent av fagmiljøene ved at U-vett i for stor grad har inntatt en selvstendig rolle som utdanningsaktør. 

En annen oppgave U-vett har i dag, er knyttet til utvikling av studietilbud som fleksibel videreutdanning. Dette dreier seg i hovedsak om flerfaglige/tverrfaglige studietilbud som skreddersys for målgruppen. I tillegg til ansvar for å utvikle tilbudene, har U-vett også driftsansvar for enkelte tilbud. Dette er sannsynligvis noe av bakgrunnen for at det har oppstått spenninger mellom U-vett og enkelte fagmiljø, og der det blir uklart hvilken funksjon U-vett faktisk skal ha.

Videre arbeider U-vett med IKT og læring samt fleksibilisering av studier. På området IKT og læring arbeides det i dag med en rekke tiltak; utprøving av ny teknologi, modellutvikling, kursvirksomhet og praktisk veiledning av vitenskapelig ansatte, deltakelse i prosjekter i regi av andre fagmiljø og deltakelse i nasjonale og internasjonale prosjekt. U-vetts arbeid på dette området høster anerkjennelse, og tilbakemeldingen fra de fagmiljø som benytter U-vetts kompetanse er god. Dette har også universitetsstyret tatt konsekvensen av gjennom vedtak der U-vett tillegges ansvar for IKT og læring både i nær- og fjernundervisning, jf. sak S 54-03. 

Etterspørselen i arbeids- og samfunnslivet etter videreutdanning har vært jevnt økende de siste ti årene. Økt har også Universitetets engasjement og antall videreutdanningstilbud. For Universitetet er det et viktig mål å møte samfunnets – og særlig landsdelens – behov for etter- og videreutdanning. I strategidokumentet Universitetet i Tromsø mot 2005 er ett av målene å øke antallet videreutdanningsstudenter fra 1000 til 2500. For å nå disse målene må Universitetet se til at enhetene samarbeider med hverandre om å gi et samlet godt videreutdanningstilbud. De fleste etter- og videreutdanningstilbud som etterspørres er av tverrfaglig art, og dette krever derfor utstrakt samarbeid mellom fagmiljøene. Et fruktbart og friksjonsfritt samarbeid om studietilbud på tvers av fakultet/institutt kan ofte være en utfordring. På grunn av vansker med intern samhandling, kan det være en fare for at U-vett selv blir en utdanningsaktør som utvikler egne studietilbud. 

Den formelle begrunnelsen

U-vett er ikke en avdeling i universitets- og høgskolelovens forstand. Det er en grunnenhet ved Universitetet med universitetsstyret som det formelt overordnede organ. Dette innebærer at det i realiteten er universitetsstyret som har ansvaret for U-vetts virksomhet. I praksis er imidlertid styringen av U-vett i stor grad delegert/overlatt til enhetens eget styre. Universitetsdirektøren finner både gjeldende praksis og det forhold at universitetsstyret har formelt ansvar for en underliggende administrativ enhet, som lite heldig. Så langt har forholdet til U-vett ikke ført til noen problemer, men den praktiske og i noen grad uformelle delegering av saker universitetsstyret har ansvar for, bør ikke videreføres.

Den administrative begrunnelsen

For Universitetet, som for alle andre høgre utdanningsinstitusjoner, er det viktig å finne den optimale ressursbruk til henholdsvis primærvirksomhet og støttefunksjoner. Det er således en eksplisitt begrunnelse for den endrede organisatoriske tilknytningen og nedleggelse av styret at dette også skal bidra til en administrativ effektivisering både når det gjelder drift og service. Den kapasitet/de ressurser som eventuelt fristilles, bør brukes særlig til å styrke nærings- og samfunnslivskontakten samt arbeidet med å koordinere etter- og videreutdanningsvirksomheten. Det vises i denne sammenheng til universitetsdirektørens notat av 21. juni 2002 Bakgrunn og begrunnelse for administrativ reorganisering ved Universitetet i Tromsø. Her slår universitetsdirektøren fast at et overordnet mål for reorganisering av administrasjonen og de administrative tjenestene er å skape bedre rammebetingelser for Universitetets primæraktiviteter gjennom en mer effektiv administrativ organisasjonsutforming.

Høringsuttalelser

Universitetsdirektøren har mottatt høringsuttalelser fra åtte fakulteter, institutter og enheter. I tillegg har de ansatte ved U-vett kommet med en egen høringsuttalelse. Flertallet av høringsuttalelsene er positiv til universitetsdirektørens forslag om å organisere U-vett som en enhet i Sentraladministrasjonen og samtidig avvikle styret for U-vett. U-vett, ansatte ved U-vett og Institutt for arkeologi ønsker å beholde U-vett som en selvstendig enhet. 

Både PLP og SV-fakultetet har erfart uklarheter i forhold til U-vetts rolle og oppgaver, og SV-fakultetet nevner også at deres fagmiljø i noen tilfeller har opplevd U-vett som en konkurrent i forhold til egen virksomhet. Det er derfor nødvendig at omorganiseringen innebærer en klargjøring av U-vetts rolle og funksjon i forhold til fagmiljøene. 

Det er en generell oppfatning i høringsuttalelsene at det er behov for en administrativ enhet med fokus på service- og støttefunksjoner overfor fagmiljøene. U-vetts primære fokus bør være på å legge til rette for utviklingen av nye etter- og videreutdanningstilbud i samarbeid med fagmiljøene. Fagmiljøene har også behov for en serviceenhet på viktige felt som f.eks. markedsføring, samfunnskontakt og nettverksbygging. Mat.-nat.fakultetet mener at det er viktig at U-vetts funksjon som nettverksbygger og samfunnskontakt koordineres bedre med Sentraladministrasjonens oppgaver på dette feltet, og at det vil være særlig positivt dersom U-vetts kompetanse innen rekrutteringsarbeid også kan benyttes innen rekruttering til ordinære studier. 

SV-fakultetet ser det som viktig at utvikling, gjennomføring og drift av etter- og videreutdanning er nært knyttet til det ordinære fagtilbudet, og at dette derfor må være fagmiljøenes ansvar. Dette synspunktet støttes også av PLP. Begge enhetene mener at de faglige/vitenskapelige stillingene ved U-vett bør overføres til de fagmiljø der disse stillingene har sin faglige tilhørighet.

U-vetts styre er i utgangspunktet positiv til de fleste synspunkter i høringsbrevet, og ser behovet for en større administrativ samordning mellom U-vetts administrasjon og Sentraladministrasjonen. Styret er imidlertid usikker på konsekvensene av å organisere U-vett som en enhet i Sentraladministrasjonen. Dette kan medføre en oppsplitting av U-vetts kompetanse som vil være uheldig i den funksjonen U-vett skal dekke. I forbindelse med oppfølgingen av sak S 46-04 Oppfølging av forslag til ny lov om universiteter og høgskoler (Ot.prp. nr 79 (2003-2004) bør omorganiseringen av U-vett derfor utsettes til alle sider ved den nye universitetsorganiseringen er klarlagt. Dette innebærer at U-vett bør videreføres som egen enhet med eget styre inntil videre. 

De ansatte ved U-vett har også avgitt en høringsuttalelse. I utgangspunktet mener de ansatte at U-vetts styre kan avvikles, men da under forutseting av at dagens sammensetning av sentrale arbeidsområder og stillingstyper videreføres. Det studieadministrative arbeidet kan overføres til Studieavdelinga. U-vetts fremtidige rolle og funksjon bør utredes nærmere sett i forhold til sak S 46-04 Oppfølging av forslag til ny lov om universiteter og høgskoler (Ot.prp. nr 79 (2003-2004)). De ansatte viser også til at interne konflikter med fagmiljøene har vært unntaket heller enn regelen, og at det har aldri vært U-vetts intensjon å være en konkurrent til fagmiljøene innen videreutdanning. 

Universitetsdirektørens vurderinger

U-vett ble i sin tid opprettet som en administrativ enhet, og dette ønsker universitetsdirektøren å holde fast ved. Universitetet har et klart behov for en enhet som koordinerer etter- og videreutdanningsvirksomheten, og som bidrar til at enhetene samarbeider om etter- og videreutdanningen som Universitetet skal tilby. Ved å organisere U-vett som én enhet i Sentraladministrasjonen, vil arbeids- og ansvarsfordelingen mellom U-vett og fagmiljøene bli tydeliggjort, og samtidig blir U-vett gitt nødvendig tyngde og legitimitet for å kunne utføre sine koordinerende og initierende oppgaver. Konflikter av faglig karakter vil etter universitetsdirektørens vurdering i større grad kunne unngås. Utvikling og gjennomføring av studietilbud skal være fagmiljøenes ansvar, mens U-vett fremover skal legge vekt på strategisk arbeid, nettverksarbeid, initiering av etter- og videreutdanningstilbud, koordinering og veiledning i tilknytning til utvikling av fagtilbud og IKT i utdanningen.

I den fremtidige utviklingen av Universitetet vil den samfunnsmessige relasjon få stadig større betydning. Den kompetanse U-vett representerer, både strategisk og praktisk, vil være av stor betydning for å møte denne utfordringen. Universitetsdirektøren vil særlig peke på den betydning U-vetts kompetanse vil ha for Universitetets regionale samarbeid i årene som kommer, et samarbeid som vil være av stor betydning for Universitetets videre utvikling. Universitetsdirektøren finner det derfor naturlig at U-vett i sterkere grad knyttes til og integreres i universitetsdirektørens arbeid og stab.

I første omgang innebærer en endret organisatorisk tilknytning for U-vett at U-vett defineres som en enhet i Sentraladministrasjonen. På lengre sikt må U-vetts rolle, funksjon og kompetanse sees i forhold til de endringer og omorganiseringer som skjer i Sentraladministrasjonen. Det vil for eksempel være naturlig å vurdere hvordan man kan utnytte U-vetts kompetanse i forhold til studentrekruttering, markedsarbeid og samfunnskontakt generelt, kvalitetsarbeid i utdanningene og til å øke Universitetets aktivitet innen oppdragsforskning i regionen. På nåværende tidspunkt kan det synes mest hensiktsmessig at U-vett blir en del av den nye studie- og forskningsadministrative avdelinga, men universitetsdirektøren ønsker litt tid for å kunne vurdere dette nærmere. Universitetsdirektøren ser det som viktig at U-vetts dynamiske miljø ikke splittes mellom ulike avdelinger i Sentraladministrasjonen, men at det bevares som et helhetlig miljø.

U-vett ønsker at omorganiseringen skal utsettes med utgangspunkt i S 46-04 Oppfølging av forslag til ny lov om universiteter og høgskoler (Ot.prp. nr 79 (2003-2004)). Etter universitetsdirektørens vurdering er det behov for rask avklaring av arbeids- og ansvarsområdene, og vil derfor anbefale at omorganiseringen skjer nå. 

Det er universitetsdirektørens oppfatning at markedsarbeidet må styrkes i en tid som preges av økende grad av konkurranse innen utdanning og forskning. Særlig viktig blir det å styrke den regionale dimensjonen, og Universitetet må evne å kombinere det globale perspektivet med en lokal/regional forankring. Universitetet må være mer aktiv i det området det faktisk er en del av. Økt fokus på samfunnskontakt kommer også til uttrykk ved dette er tatt med i lovens formål i forslag til ny lov om universiteter og høgskoler. Det er derfor en økende grad av forventing om at institusjonene i større grad skal samarbeide tett med samfunns-, kultur- og næringsliv.

U-vett vil som en enhet i Sentraladministrasjonen fortsatt ha en relativt selvstendig posisjon, og U-vett vil også være tydelig profilert i Universitetets organisasjon. Universitetsdirektøren foreslår at navnet på den nye enheten forblir U-vett. Det er viktig med merkevaren U-vett beholdes i et etter- og videreutdanningsmarked med økende grad av konkurranse, og som etter hvert består av mange aktører. Navnet U-vett er godt innarbeidet i markedet som et kontaktpunkt mellom fagmiljøene på Universitetet og samfunns- og næringslivet når det gjelder Universitetets etter- og videreutdanningsvirksomhet.

En naturlig konsekvens av en organisatorisk tilknytning til Sentraladministrasjonen er at U-vetts styre avvikles. Med U-vetts utstrakte kontakt med det nordnorske samfunnslivet ser universitetsdirektøren det foreløpig ikke som nødvendig å opprette noen former for referansegrupper eller lignende som en erstatning for dagens styre. Dette er imidlertid noe man senere kan vurdere.

De rent studieadministrative oppgavene knyttet til etter- og videreutdanning (opptak, betalingshåndtering etc.) som i dag ivaretas av U-vett, overføres i sin helhet til Studieavdelinga. Dette innebærer at stillingen som studiekonsulent ved U-vett også overføres til Studieavdelinga. 

Høringsuttalelsene gir en generell tilslutning til universitetsdirektørens forslag om en organisatorisk endring for U-vett. Høringsuttalelsene gir også uttrykk for at U-vetts rolle i universitetssamfunnet betraktes som viktig, og det gis anerkjennelse for godt arbeid med samfunnskontakt og nettverksbygging.

Ved U-vett er det i dag både tekniske, administrative og faglige/vitenskapelige stillinger. I sentraladministrasjonen er de faste stillingene tradisjonelt kun administrative stillinger, og de faglige/vitenskapelige stillinger er tilknyttet fagenhetene. Det vil derfor være aktuelt å flytte noen av de faglige stillingene ved U-vett til fakultetene, avhengig av stillingens faglige innhold. 

Etter universitetsdirektørens vurdering vil det være forskjellige løsninger for de faglige stillingene ut fra arbeidsoppgaver og innhold. Stipendiatene ved U-vett er tatt opp ved SV-fakultetet, og tilhører derfor dette fakultetet selv om de har arbeidssted ved U-vett. Institutt for pedagogikk og U-vett samarbeider om en mastergrad i voksenpedagogikk, og stillingene som knytter seg til dette studietilbudet bør formelt knyttes til Institutt for pedagogikk og lærerutdanning ved SV-fakultetet. Universitetsdirektøren vil ta de nødvendige skritt for å omdefinere arbeidsoppgaver og stillingsbetegnelse/kode for de øvrige universitetslektorstillingene ved U-vett. De fleste er midlertidige tilsatte i universitetslektorat og engasjementene vil derfor utløpe. Ved nyansettelser vil administrative stillingskoder/betegnelser bli brukt. 

I tillegg til dette har også U-vett et professorat som universitetsstyret tildelte som en førstestilling ved etableringen av UNIKOM. På dette tidspunktet var Universitetet utpekt av departementet som en nasjonal knutepunktinstitusjon for fjernundervisning. Universitetsstyret så det som naturlig at en slik nasjonal oppgave også burde innebære forskningsoppgaver, ikke kun være undervisningsrelatert. Innehaveren av professoratet har fått en sterk nasjonal posisjon på forskningsområder knyttet til voksnes læring, regional kompetanseutvikling og fleksibel læring. Likeså er vedkommende mye brukt i nasjonalt og internasjonalt evaluerings- og utviklingsarbeid. Det kan synes nærliggende å legge denne stillingen til Institutt for pedagogikk. Universitetsdirektøren vil likevel anbefale at denne stillingen, som har en særlig historie og som både forsknings- og undervisningsmessig er nært knyttet til U-vetts arbeidsområder, fortsatt får organisatorisk tilknytning til U-vett. Dette vil i så fall skje som en ekstraordinær ordning. Den delen av stillingen som ikke benyttes til forskning, skal fylles med undervisningsoppgaver innen etter- og videreutdanning. Vedkommende er dessuten nettopp utpekt som leder for Forum for kvalitet i utdanningen ved Universitetet i Tromsø, og vil der bruke tid på å bygge opp Universitetets kvalitetssikringsarbeid, samt bistå avdelinger med veiledning i pedagogiske spørsmål. Stillingsinnehaverens forskningspublikasjoner foreslås registrert ved SV-fakultetet. 

I forståelse med angjeldende fagmiljø og der dette anses tjenlig for å nå fastsatte mål, kan vitenskapelige ansatte i en avgrenset periode ha sin daglige arbeidsplass på U-vett. Det nevnes her at U-vett er lokalisert i det nye Teorifagbygget i umiddelbar nærhet til Institutt for pedagogikk og lærerutdanning. 

Som en oppsummering av saken vil universitetsdirektøren innstille på at U-vett organisatorisk plasseres som en enhet i Sentraladministrasjonen med virkning fra og med 21. oktober 2004. Navnet Universitetets videre- og etterutdanning (U-vett) videreføres. De faglige stillingene overføres til fagenhetene eller omdefineres internt ved U-vett som beskrevet ovenfor. Professoratet foreslås imidlertid videreført ved U-vett som en ekstraordinær ordning. De studieadministrative oppgavene overføres til Studieavdelinga. Endringen av organisatorisk tilknytning for U-vett får ingen budsjettmessige konsekvenser før i 2005. 

Innstilling til vedtak:

1. Universitetets videre- og etterutdanning (U-vett) etableres som en administrativ enhet i Sentraladministrasjonen med koordinerende og initierende oppgaver knyttet til etter- og videreutdanning med virkning fra og med 21.oktober 2004. 

2. U-vetts styre avvikles fra virkningstidspunktet.

3. Universitetsdirektøren bes iverksette vedtaket i samsvar med føringene gitt i saksfremlegget. 

Tromsø, 14.10.2004

	Jan Larsen
	

	universitetsdirektør
	

	
	Håvard Bekkelund

	
	personal- og økonomidirektør

5. SV-fak. 

